text.text: موقع واب يعبر على أفكار وعقيدة ومشروع الحركة القومية التونسية
text.text_idx: #000000
text.text: تقرير مشروع الإستيطان الأجصي و إزالة تونس من الوجودحملة توانسا صد الإستيطان الأجصي بتونس
text.text_idx: #000004
text.text: التبذير في ميزانية الدولة
text.text_idx: #000005
text.text: الرئيسيةسياسةخواطر في إصلاح نظام البرلمان التونسي
text.text_idx: #000006
text.text: خواطر في إصلاح نظام البرلمان التونسي
text.text_idx: #000007
text.text: تو 8 سنين بعد الثورة و تجربة زوز مجالس نيابية المجلس الوطني التاسيسي (2011 _2014) ومجلس الشعب (2014_2019).
text.text_idx: #000009
text.text: وهكا يمكنلنا ملاحظة الثغرات والنقائص في النظام البرلماني التونسي و نقدها لغاية الإصلاح و التنجيع أي زيادة النجاعة.
text.text_idx: #000010
text.text: 1. عدد النواب:
text.text_idx: #000012
text.text: عدد الأعضاء 217 كبير علخر في بلاد كيف تونس فيها تقريب 12 مليون ساكن تمسح 164000كلم2 و من اقصاها لاقصاها قريب 1000كلم.
text.text_idx: #000013
text.text: الدولة التونسية مش متع 217 برلماني وممكن 80 برلماني أو 100 في أقصى الحالات و زايد برشا.
text.text_idx: #000014
text.text: و نعرفو انو جزء كبير من النواب ميجوش ابدا و معلبالهمش و لذا زايدين تماما.
text.text_idx: #000016
text.text: النظام الداخلي لمجلس الشعب يتسامح مع الغياب البرلماني و عقوبتها تافهة علخر. لازم النيابة الشعبية نتعاملو معاها كأمانة، و الغياب خيانة أمانة و لذا لازم يتحدد عدد أقصى من الغيابات. و من بعد يصير الطرد من المجلس تلقائيا و مهما كانت الأعذار.
text.text_idx: #000017
text.text: المجلس والأمة بكلها لازم يكونو صارمين علخر في المسألة هاذي ويواجهو التهاون، الإستخفاف والإستهتار الي ميزو عدد كبير من النواب في 8 سنين لخرانين.
text.text_idx: #000018
text.text: ومن الناحية المبدئية التوانسا في الخارج مايدفعوش ضرائب أي ماهمش يتحملو في الأعباء العامة كيفنا ولذا ميحقلهمش التمثيلية. و زيد القوانين التونسية ماتمشيش عليهم في الخارج أي أنهم خارج مجال السيادة التونسية و لذا فانو 18 نائب للخارج هوما تكاليف زايدة وتعطيل زايد للانتخابات و النقاشات وزيد إهانة للسيادة التونسية.
text.text_idx: #000020
text.text: الحصانة البرلمانية بالرسمي زايدة و إمتياز لمصلحة العملاء والفاسدين. الحصانة الوحيدة الي يتمتع بيها النائب لازم تكون على كلامو في المجلس كهو معناها مايتعاقبش على الثلب والجرائم الكلامية. حصانتو تتعلق بخطابو في المجلس أما الباقي لا، لازمو يكون كأيها المواطنين التوانسة وليس له الحق في أي قداسة.
text.text_idx: #000021
text.text: 5.العطلة البرلمانية :
text.text_idx: #000022
text.text: النظام الداخلي لمجلس الشعب يحدد أشهر أوت وسبتمبر كشهري عطلة ميخدمش فيهم المجلس الا بدعوة من الرئيس ورئيس الحكومة أو ثلث الأعضاء.
text.text_idx: #000023
text.text: النواب خدمتهم مفيهاش إرهاق بدني او أخطار مهنية و ممكن فيها إرهاق عقلي/عصبي لكن تقعد كيما الخدم لكل تستحق راحة معقولة تنجم تكون شهر كيما أعوان الدولة، لكن مش شهرين.
text.text_idx: #000024
text.text: أصلا مش فاهم كيفاش المجلس يتوقف على خدمتو التشريعية/الرقابية وقت الي الحكومة و الرئاسة يخدمو لنو الدولة متوقفش أبدا.
text.text_idx: #000025
text.text: يلزم العطلة النيابية تكون بالتداول أي أن النواب يرتاحو بالدور باش المجلس يقعد يخدم (كيما في المعامل و الشركات المحترمة) و لذا هذه العطلة لازم تلغى.
text.text_idx: #000026
text.text: 6. تصويت النواب:
text.text_idx: #000027
text.text: في العنوان الثاني من الباب الثاني (إفتتاح أشغال مجلس الشعب)، النظام الداخلي لمجلس الشعب حول سير عملية الانتخاب يقول الفصل 16 “الانتخاب يتم بالاقتراع السري. للنا فما باب الاستغفال للأمة.”
text.text_idx: #000028
text.text: النائب يمثل رأي عام و ولازم الناخبين يعرفوه بالضبط لشنوة صوت وشكون إنتخب و لذا فإن الإقتراع السري يخلي الأمة تجهل موقف النائب و ماتعرفش هل انو التزم بخطابو الإنتخابي أو تخلا عليه وهذا ينشر الغموض حول أداء النواب و ينقص من شفافية عمل المجلس.
text.text_idx: #000029
text.text: الإقتراع والتصويت في مجلس الشعب لازم يكون علني و كان لزم القرارات النيابية بكلها تصدر مختومة بإمضاءات النواب حسب مواقفهم.
text.text_idx: #000030
text.text: في الباب الثالث العضوية الفصل 20 فما إحالة على عدم المباشرة لأعوان الدولة الي ولو أعضاء مجلس الشعب معناها انو الموظف الي ترشح و تقبل في مجلس الشعب يحال على عدم المباشرة أي ماعادش ياخو شهرية أما بلاصتو تقعد تستنا فيه حتى تكمل المدة النيابية.
text.text_idx: #000032
text.text: الهنا الدولة لازمها تنتدب معوض ليه في 5 سنوات يكون تعلم الخدمة وتطور فيها عوض النائب وتطردو كيف النائب يخسر الإنتخابات التالية أو بلاصة النائب تقعد فارغة و الخدمة الإدارية تدخل بعضها ؟؟
text.text_idx: #000033
text.text: من المفروض النائب بما انو ماعادش يمشي للخدمة فإنو يقال آليا من الخدمة و يتحل إنتداب لتعويض. لازم نفهمو انو الي اختار العمل السياسي لازم يتحمل مسؤوليته. أنا مثلا نخدم في شركة خاصة لو نترشح نهار للمجلس و نربح تقعد بلاصتي تستنى كيف نخسر الانتخابات؟؟؟.
text.text_idx: #000034
text.text: هذا الامتياز لأعوان الدولة لازمو يتنحى تماما لنو تمييز وظيفي بدون أي معنى (أول الاستقلال كانو الاطارات قلة قليلة ولذا كانو برسمي الي يخرج من المجلس يلقى خدمتو تستنى بحكم نقص الكفاءات و تو معادش هاذا ممكن لنو الكفائات بارشا وممكن خير من الي يخرجو).
text.text_idx: #000035
text.text: الفصل 22 من باب العضوية يقول انو المنح ومصاريف التعويض تحدد بقرار من رئيس المجلس معناها الرئيس الي انتخبوه النواب يحدد كيما يحب المنح و التعويضات بدون اعتبار الحالة المالية العامة و هكا يشيخو النواب على حساب الامة وهذا ريناه علخر في 5 سنين الي فاتو.
text.text_idx: #000036
text.text: للنا لازم تحديد واضح للمبلغ المسند في النظام الداخلي و نشر تام لكشوف المنح لكل النواب في الموقع الرسمي للمجلس.
text.text_idx: #000037
text.text: 9. تواصل النائب مع ناخبيه:
text.text_idx: #000038
text.text: يقول الفصل 43، انو يقع تخصيص أسبوع من كل شهر لتواصل النواب مع مواطني جهاتهم.
text.text_idx: #000039
text.text: عمليا هذا يكون بتنظيم اسبوع الجهات وين يتنقلو نواب الدائرة لمقابلة مواطنيها في اجتماعات منظمة (من طرف مكتب المجلس) و تتصور برشا.
text.text_idx: #000040
text.text: -هذا الفصل زايد تماما و تكاليف تنظيم الاجتماعات و تصويرها زايدة و اصلا هذه العطلة الشهرية خسارة من وقت. بالرسمي عطلة لنو النائب معليه كان يحضر اجتماعات مزيانة يسمع الاسئلة التقليدية و يتملص منها كيما متربي .
text.text_idx: #000041
text.text: – عملية التواصل ماتتقصش ابدا بين النائب و جيهتو، لكن النواب هوما الي فاقدين للقدرات الإتصالية بسبب نظام الإقتراع على القائمات الي كان تعوض على الأفراد تو تلقائيا يطلعولنا نواب عندهم إتصال يومي وممكن مباشر مع مواطنيهم لنو القاعدة تولي تعرفهم مباشرة مش عن طريق الحزب كيما توا.
text.text_idx: #000043
text.text: 10. اللجان الخاصة:
text.text_idx: #000044
text.text: من الفصل 93 إلى الفصل 96، يفصل النظام الداخلي لمجلس الشعب اللجان الخاصة و كيف تشوف تلقى اللجان الخاصة للمجلس تخدم في نفس مجال عمل اللجان القارة أما بأسماء و تقسيم مختلف.
text.text_idx: #000045
text.text: معناها انو تكثر دراسة نفس الملفات من طرف اللجان القارة والخاصة والخدمة تتخدم مرتين ( ورغم ذلك سعات ماتتخدمش جملة بسبب العرك الحزبي) وهذا بكلو زايد.
text.text_idx: #000046
text.text: المجلس فيه 9 لجان قارة تكفي لدراسة كل مشاريع القوانين و حتى انها تعمل أبحاث وتحقيقات و متابعة يومية للعمل الحكومي.
text.text_idx: #000047
text.text: – الفصل 104 يحكي على تسهيل عمل النواب الي ميتقنوش اللغة العربية وقتلي انو يفرض وقوع المداولات باللغة العربية ( تناقض معناها) .
text.text_idx: #000049
text.text: 12. التأثير المالي لمقترحات القوانين:
text.text_idx: #000052
text.text: الفصل 135 من النظام الداخلي لمجلس الشعب يقول انو مقترحات القانون (أي قانون كان) مالازمهاش تنقص من موارد الدولة أو تزيد في أعباء الدولة.
text.text_idx: #000053
text.text: هذا الفصل كان موجود في دستور 1959. و مفهوم شرعيتو من ناحية انو التنقيص والزيادة ينجمو يتعارضو مع قانون المالية.
text.text_idx: #000054
text.text: لكن اذا كان لازم هذا لأسباب مبدئية أو ضرورة سياسية فانو انجمو نردو تنفيذ القانون يبدأ في السنة المالية الجديدة مش نمنعوه أو نحيلوه على لجنة المالية.
text.text_idx: #000055
text.text: الرد الجذري على اللوم السطحي للقومية التونسية
text.text_idx: #000056
text.text: جميع الحقوق محفوضة لمجلة القومية التونسية 2021 Cream Magazine by Themebeez
text.text_idx: #000065